b'\n_START_ARTICLE_\nGrad Soteska (Helfenberg)\n_START_SECTION_\nZgodovina\n_START_PARAGRAPH_\nGrad ali utrdba se prvi\xc4\x8d omenja leta 1251 kot kr\xc5\xa1ka fevdalna posest. Na gradu so gospodovali Sote\xc5\xa1ki vitezi (sprva kr\xc5\xa1ki, pozneje \xc5\xbeovne\xc5\xa1ko/celjski vazali).  Prvi znani vitez na gradu je bil Henrik Sote\xc5\xa1ki (Heinricus de Helfenberch), katerega sin Henrik je bil kot Henrik III. kr\xc5\xa1ki \xc5\xa1kof od leta 1298 do smrti leta 1326. V rodu pa sta bolj znana tudi Hans, ki je bil tudi dvakrat podmar\xc5\xa1al \xc5\xa0tajerske in Jo\xc5\xa1t, ki po ljudskem izro\xc4\x8dilu velja za krvnika Veronike Deseni\xc5\xa1ke leta 1425. Po Bertholdu Soten\xc5\xa1kem je polovico gradu dobil vitez Ringel iz Kozjega in jo 1330 prodal Frideriku \xc5\xbdovne\xc5\xa1kemu, ki je celotno gospostvo dobil v fevd od kr\xc5\xa1kega \xc5\xa1kofa Henrika okoli leta 1324 ter ga dajal v sekundarni fevd Sote\xc5\xa1kim, ki so grad obdr\xc5\xbeali v zajmu vse do 1439, ko ga je dal grof Friderik I. Celjski poru\xc5\xa1iti. Do takrat je v njem \xc5\xbeivel Jo\xc5\xa1t Sote\xc5\xa1ki, ki je potem pozidal nov dvorec na hribu nasproti starega gradu. Soto\xc5\xa1ki rod je izumrl konec 16. stoletja._NEWLINE_Po izumrtju Celjanov po mo\xc5\xa1ki liniji je grad pre\xc5\xa1el v de\xc5\xbeelnokne\xc5\xbejo last, ti pa so ga leta 1458 podelili v zajem bratoma Henriku in Jo\xc5\xa1tu Sote\xc5\xa1kima. Kasneje je posest pri\xc5\xa1la s poroko v last Abrahamu Gabelkhovena, ki jo je 1602 dobil v fevd.  Ljudsko izro\xc4\x8dilo pravi, da so grad leta 1635 opusto\xc5\xa1ili uporni kmetje. Leta 1720 je dvorec in gospo\xc5\xa1\xc4\x8dino od Johana Jo\xc5\xbeefa barona Gabelkhovenskega kupil Oton Henrik grof Schrottenbach in gospo\xc5\xa1\xc4\x8dino zdru\xc5\xbeil z Zalogom. _NEWLINE_22. oktobra 1943 so grad Soteska po\xc5\xbegali slovenski partizani.'